Amerikai futball

**Az amerikai futball története**

Az amerikai futball a rögbiből alakult ki a 19. század végén. 1876-ban Massasoit-ban megírták az első amerikai futball szabálykönyvet. Kezdetben kizárólag egyetemi csapatok játszották, ez a mai napig rendkívüli népszerűségnek örvendő college football. A sport ezen formája a 20. század első felében népszerűbb volt, mint a profi változat. A professzionális futball létrejöttét egy 1892-es eseményhez kötik. A Yale-en végzett William 'Pudge' Heffelfingernek, aki guard volt, 500 dollárt fizetett egy pittsburghi csapat, hogy játsszon egy másik helyi csapat ellen. Ezzel ő vált az első személlyé, aki pénzt kapott azért, hogy futballt játsszon. 1896-ban létrejött az első teljesen professzionális csapat, az Allegheny Athletic Association.

A 20. század elején a professzionális csapatok a középnyugati térségre koncentrálódtak, míg a keleti parton a nagy játékerőt képviselő egyetemi csapatok nyertek teret. 1920-ban létrejött az American Professional Football Association az ohioi Cantonban, a legendás Jim Thorpe elnökségével. 1922-ben megváltoztatták a nevet National Football League-ra.

A 20-as évek kezdeti vegetálása után a 30-as évekre a profi liga népszerűsége elkezdett felfelé ívelni. A kisvárosi csapatok helyét nagyobb városok együttesei vették át. 1933-ban rendezték az első bajnoki döntőt.

A II. világháború után a profi futball népszerűsége kezdte megközelíteni a college footballét. Ez nagyban köszönhető az akkoriban kifejlesztett „T-formációnak”, amely gyorsabb játékot eredményezett. 1945-ben a Cleveland Rams Los Angelesbe költözött, ezzel az első nyugati parti csapat lett.

Az 1950-es években a televízió segítségével a profi futball belépett a legnépszerűbb sportok körébe. Ekkora már a sportág kitermelte sztárjait is, ilyenek voltak Johnny Unitas, a Baltimore Colts irányítója, vagy Bobby Layne, a Detroit Lions, majd a Pittsburgh Steelers irányítója. Az 1958-as NFL-döntő, amire gyakran „The Greatest Game Ever Played” („Minden Idők Legjobb Mérkőzése”) jelzővel hivatkoznak, óriási szerepet játszott abban, hogy a 1960-as években a profi futball letaszította a baseballt a legnépszerűbb sportág képzeletbeli trónjáról. A népszerűséget kiaknázandó, létrejött egy konkurens profi liga, az American Football League.

Az AFL komoly konkurenciát jelentett az NFL-nek, mivel számos újítást vezettek be (például színesebb mezek a játékosok neveivel), valamint ügyes pénzügyi rendszert alkottak meg (a bevételekben a csapatok egyenlő arányban részesedtek). Az AFL versenyre kényszerítette riválisát. Az NFL létrehozta a Dallas Cowboyst, hogy az AFL Dallas Texanját Kansasbe kényszerítse. Két új csapatot, a Minnesota Vikingsot, és az Atlanta Falcons-t azért hoztak létre, hogy tulajdonosaik ne az AFL-ben indítsanak franchise-t.

1966-ban megegyezés született a két szövetség között az egyesülésről, ami 1970-ben meg is valósult. Az AFL 10 csapatából 3 NFL csapat hozzáadásával létrejött az American Football Conference (Amerikai Futball Konferencia), míg a maradék NFL csapat alkotta meg a National Football Conference-t (Nemzeti Futball Konferencia). Ezek a mai napig léteznek. Az új bajnokság döntője a két konferencia között zajlott. Ezt 4 évig „World Championship of Professional Footballnak” hívták, majd megkapta a jelenleg is érvényben lévő Super Bowl elnevezést.


A 70-es, és a 80 évek végleg biztosította a futball domináns szerepét az amerikai sportok között. A mindenkori Super Bowl rendkívül fontos eseménnyé nőtte ki magát, és a Monday Night Football intézménye is tovább fokozta sportág népszerűségét. A 70-es évek végén a szabályokat is módosították, hogy gyorsabb, passzorientáltabb játék alakuljon ki.

NFL csapatok

|  |  |  |
| --- | --- | --- |
| **Csoport** | Amerikai Futball Konferencia (AFC) | Nemzeti Futball Konferencia (NFC) |
| **Kelet** | Buffalo Bills | Dallas Cowboys |
| Miami Dolphins | New York Giants |
| New England Patriots | Philadelphia Eagles |
| New York Jets | Washington Redskins |
| **Észak** | Baltimore Ravens | Chicago Bears |
| Cincinnati Bengals | Detroit Lions |
| Cleveland Browns | Green Bay Packers |
| Pittsburgh Steelers | Minnesota Vikings |
| **Dél** | Houston Texans | Atlanta Falcons |
| Indianapolis Colts | Carolina Panthers |
| Jacksonville Jaguars | New Orleans Saints |
| Tennessee Titans | Tampa Bay Buccaneers |
| **Nyugat** | Denver Broncos | Arizona Cardinals |
| Kansas City Chiefs | St. Louis Rams |
| Oakland Raiders | San Francisco 49ers |
| San Diego Chargers | Seattle Seahawks |

Játéktér

A pálya téglalap alakú, keresztben csíkokkal, hossza 120 yard (110 méter), szélessége 53 1/3 yard (49 méter). A pálya hosszanti határvonalát az európai focinál megszokott módon oldalvonalnak (sideline), a keresztirányú határát pedig alapvonalnak (end line) nevezzük.



A játék a pálya középső 100 yardján zajlik, két végén egy-egy 10 yard (kb. 9,5 méter) hosszúságú célterület (végzóna vagy end zone) található. Touchdown esetén ide kell eljuttatni a labdát. A pálya két végén egy "Y", vagy egy "H" alakú kapu található. Mezőnygól, vagy jutalomrúgás esetén ezeknek a kapuknak a lécei közé kell berúgni a labdát.

A két célterület között a pálya 5 yardonként keresztben fel van csíkozva. A pálya közepén és szélein rövidke vonalak jelzik az 1 yardos távolságokat, de ezek felfestése nem kötelező. A pályán találhatóak még számok, melyek a hozzájuk legközelebb lévő célterület távolságát mutatják, szintén yardokban. Felfestett számok helyett, sok helyen a pálya szélén, kis táblával jelzik ugyanezt. A pálya hosszában fel vannak festve még az 5 yardos vonalakat keresztező apró vonalak, ezek között a segédvonalak között kell megindítani a támadásokat.

Szabályok

A futballt a pályán lévő két, tizenegy tagú csapat játssza, de a játék sajátosságából adódóan a csapatokat az edzői stábbal együtt közel 70-70 fő alkotja. Mivel a játéknak még nincs kialakult magyar szakzsargonja, a legtöbb dolgot az eredeti angol nevén neveznek itthon is.

A játék célja

Több pontot szerezni, mint az ellenfél. Pontot szerezni többféleképpen lehet.

**Touchdown (TD) (6 pont):** Akkor következik be, ha valaki a játékosok közül az ellenfél célterületére (End Zone) viszi be a labdát, vagy az irányító a célterületen álló társának dobja a labdát, aki mindkét lábával érinti a földet, az elkapott labdával a kezében. Touchdownt elérhet a védő és a támadócsapat is. A védő labdaszerzés után közvetlenül, a támadó pedig egy akciósorozat végén (lehet passz, vagy futás eredménye is). Touchdown után a labda a háromyardos (az NFL-ben a kétyardos) vonalra kerül, és innen szerezhet a támadó csapat bónusz pontokat kétféle módon.

**Two-point conversion (2 pont):** Úgynevezett két pontos kísérlet (Two Point Attempt), touchdown után van rá lehetőség. A két pontért át kell vinni újra a labdát a gólvonalon, a két- ill. a háromyardos vonalról indulva, 1 kísérletből, hasonlóan a touchdownhoz.

**Extra point, Point after touchdown (PAT) (1 pont):** Szintén touchdown után van rá lehetőség. Ez az általános választás. Egy 20 yardos mezőnygól (field goal) kísérlet a kapuval szemben.

**Field goal (FG) (3 pont):** Ezt csak a támadó csapat speciális egysége szerezheti. Akkor kerül rá sor, ha a támadó csapat három kísérletből nem tesz meg 10 yardot és negyedikre a kapura lövést választják, illetve, ha már nincs idő más módon pontot szerezni. Akkor sikeres, ha az U alakú kapu szárai közt megy be az U keresztszára fölött.

**Safety (2 pont):** A védőcsapat akkor éri el, ha a támadóegység labdás emberét annak saját célterületén szerelik vagy kényszerítik ki a pályáról. Ez ráadásul a támadási jog átadásával is jár. Ez eléggé ritkán fordul elő.

Játékidő

Egy meccs általában négy 15 perces negyedből áll, a második és a harmadik negyed között van a félidő, egyébként a negyedek között csak térfélcsere van. Ez természetesen főleg a sportág hazájában, és a nagyobb bajnokságokban (NFL, college football) érvényesek, a világ más részein, és más bajnokságokban előfordulhatnak eltérő hosszúságú összecsapások. A játékidő mérése leginkább a futóórás és tiszta játékidő keverékeként fogható fel, bizonyos akciók (például a játéktéren kívülre kerül a labda, punt) után megáll az óra. Emiatt egy teljes futballmérkőzés akár három óráig is tarthat. Ha a rendes játékidőben döntetlen az állás, akkor hosszabbítás (overtime) következik, ez lényegében egy 5. negyed. Ilyenkor a hirtelen halál szabálya lép életbe, vagyis az első pontot szerző csapat nyer. Ha egyik csapat sem szerez pontot, akkor a mérkőzés döntetlennel ér véget.

Támadások közötti idő

A támadó csapatnak 40 másodperce van a támadás indítására, ha a bíró nem állítja meg az órát. Amennyiben technikai okok miatt (például sérülés, büntetés stb.) megállították az órát, akkor a bíró óra-újraindítási jelétől számítva 25 másodperc van a kezdésre. Amennyiben a támadó csapat az adott időn belül nem kezdi meg a támadását, büntetést kap (Delay of Game).

A játék menete

Egy amerikaifutball-mérkőzés rövid, általában 5-10 másodperces támadóakciók sorozatából épül fel, melyek között 25, illetve bizonyos esetekben 40 másodperc megbeszélési idő van, tehát a játék menete nem folyamatos, ellentétben például a rögbivel. A kezdőrúgást (kickoff) követően a fogadó csapat visszafutó embere (kick returner) elviszi a labdát egy bizonyos pontig, ahonnan a csapat támadóegységének maximum 4 lehetőségből minimum 10 yardot kell előrejuttatnia a labdát. Ha ez sikerül, akkor a támadók first down-t érnek el, vagyis újabb négy lehetőséget az előrejutásra attól a ponttól, ahol az akció véget ért. Ha ez nem sikerül, akkor az ellenfél következik. Fontos megjegyezni, hogy a pályán lévő két csapatból egyidejűleg az egyik mindig támad, a másik mindig védekezik. Azt a pontot (egész pontosan a labdára állított, az oldalvonalra merőleges egyenest), ahol a labda van az akció (play) megkezdésekor, line of scrimmage-nek nevezik . A játékosok a line of scrimmage két oldalán állnak fel egymással szemben. Az akciók (kivéve a kezdő-, és a szabadrúgást) a snap-pel kezdődnek. A snap során a center a lábai között átadja a labdát a mögötte álló irányítónak.

Ezután két módon lehet előrejuttatni a labdát. Az egyik a labdával való futás, a másik annak lepasszolása. A futás (rush) az esetek nagy részében handoff-al kezdődik, ez az a mozzanat, amikor az irányító átadja a running back-nek a labdát. Az irányító maga is futhat a labdával a snap után. A passzolás az amerikai futballban -ellentétben a rögbivel- az esetek túlnyomó többségében előre történik. Előre passzolást egy akcióban csak egyszer, és csak a line of scrimmage mögül lehet végrehajtani a támadócsapatnak. Oldalra, illetve hátra bármennyiszer, és bárhol lehet passzolni. Ezt nevezik lateral-nak, de ez rendkívül ritka, mivel ekkor nagy a labdavesztés kockázata.

Az akciónak akkor van vége, ha a labda „halott” lesz. Ez a következő esetekben fordulhat elő:

A labda a földre kerül, vagy a védekező csapat megállítja annak előrehaladását

Egy passz az oldalvonalon, vagy az alapvonalon kimegy a pályáról, illetve földet ér anélkül, hogy elkapták volna. Ilyenkor az előző line of scrimmage-ről indul a következő play

A labda, vagy az azt birtokló játékos elhagyja a pályát (out of bounds).

Pontszerzés

Bizonyos büntetések esetén akció közben a bírók megállítják a játékot, és a labda halott lesz.

A labdabirtoklás a következő esetekben változik:

* A támadó csapat nem tud a 4 lehetőségből 10 yardot haladni. Ekkor arról a pontról, ahol a 4. play véget ért, jöhet az eddig védekező csapat.
* Pontszerzést (Touchdown, vagy Field Goal) követően a pontszerző csapat kezdőrúgás után átadja a labdát a másik csapatnak.
* A támadók 4. kísérletre nem próbálják meg a 10 yardot elérni, hanem elrúgják a labdát. Ez a punt. Ez akkor fordul elő, ha nem látnak esélyt a first down elérésére, és sikeres mezőnygólra sincs esély. Mivel a másik csapat így is, úgy is átveszi a labdabirtoklást, az a cél, hogy ezt ne a jelenlegi pontról tegye, hanem minél távolabb.
* A védekező csapat egy tagja elkapja az irányító passzát. Ez az interception. Az elkapás pillanatától megváltozik a birtoklás, és az eddig védekező csapat lesz a támadó, tehát az interceptiont vissza lehet hordani, ideális esetben touchdown is érhető el belőle.
* A támadó csapat labdát birtokló tagja elejti a labdát. Ez a fumble. Ekkor a labda azé a csapaté lesz, amelynek a tagja a szabad labdát felvette. Az interception-t, és a védelem által megszerzett fumble-t nevezzük közös néven turnover-nek.
* Kihagyott mezőnygól kísérlet. A labda a rúgás pontjáról jár a védekező csapatnak, illetve, ha az 20 yardon belül történt, akkor a 20 yardos vonaltól.
* A támadó csapat tagját a saját end zone-jában szerelik, vagy kényszerítik ki a pályáról. Ezt nevezik safety-nek. Safety jár abban az esetben is, ha támadócsapat a saját end zone-jában szabálytalankodik. A safety-t szabadrúgás követi. Ezt a safety-t elszenvedő csapat hajtja végre a saját 20 yardos vonaláról.